Oficialusis leidinys L 196 , 20/07/2001 p. 0026 - 0027



Komisijos Sprendimas 2001 m. liepos 9 d. dėl papildomų pensijų komiteto įsteigimo (pranešta dokumentu Nr. C(2001) 1775) (tekstas svarbus EEE) (2001/548/EB) EUROPOS BENDRIJŲ KOMISIJA, atsižvelgdama į Europos Bendrijų steigimo sutartį, ypač į jos 138 ir 140 straipsnius, kadangi: (1) 2000 m. birželio 28 d. Socialinės politikos darbotvarkėje Europos Komisija pasiūlė sukurti pensijų forumą pensijų ir visų atitinkamų dalyvių mobilumo klausimams spręsti paskelbiant komunikatą. (2) Europos Komisija savo 1999 m. gegužės 11 d. komunikate "Dėl vienos bendros papildomų pensijų rinkos sukūrimo" (COM (1999) 134 galutinis) pritarė idėjai įsteigti pensijų forumą, kaip pasiūlė Judėjimo laisvės aukšto lygio pareigūnų grupė, ir dėl to nusprendė ne rečiau kaip du kartus per metus organizuoti tokį forumą, sudarytą iš vyriausybių atstovų, socialinių partnerių, pensijų fondų ir prireikus kitų šioje srityje dalyvaujančių institucijų. (3) Europos Parlamentas savo rezoliucijoje dėl Komisijos komunikato "Dėl vienos bendros papildomų pensijų rinkos sukūrimo" pritarė jam ir pasiūlymui įsteigti minėtąjį komitetą, NUSPRENDĖ: 1 straipsnis 1. Prie Komisijos įsteigiamas Papildomų pensijų komitetas (pensijų forumas). 2. Pensijų forumą sudaro valstybių narių vyriausybių, socialinių partnerių ir papildomų pensijų sistemų atstovai. 2 straipsnis 1. Komisija gali konsultuotis su pensijų forumu apie visas problemas ir raidą Bendrijos lygiu, darančius poveikį papildomoms pensijoms. Pensijų forumas pirmiausia padeda Komisijai spręsti problemas ir šalinti kliūtis, susijusias su darbuotojų tarpvalstybiniu mobilumu papildomų pensijų srityje. 2. Pensijų forumas prireikus bendradarbiauja su visomis kitomis atitinkamomis įstaigomis arba komitetais, užsiimančiais socialinės ir ekonominės politikos klausimais. 3 straipsnis 1. Pensijų forumą sudaro 45 nariai. 2. Vietos paskirstomos taip: - po vieną vietą kiekvienai valstybei narei, - keturios vietos kitoms EEE valstybėms narėms (viena vieta Europos laisvosios prekybos asociacijos ryšių tarnybai ir viena vieta kiekvienai dalyvaujančiai šaliai), - 14 vietų socialiniams partneriams, atstovaujamiems Bendrijos lygiu, - 12 vietų pensijų fondams ir kitoms įstaigoms, aktyviai dalyvaujančioms šioje srityje: - trys vietos E. F. R. P. (Europos ištarnauto laiko pensijų federacija), - viena vieta kiekvienai iš toliau išvardytų įstaigų: - FEFSI (Europos investicinių fondų ir bendrovių federacija), - ACME (Europos kooperatyvų ir savitarpio draudimo įmonių asociacija), - AIM (Tarptautinė savitarpio pagalbos asociacija), - CEA (Europos draudimo komitetas), - AEIP (Europos institucijų, veikiančių pariteto pagrindais, asociacija), - EAPSPI (Europos valstybinio sektoriaus pensijų įstaigų asociacija), - GCAACE (Groupe Consultatif des Associtions d'astuaires des pays de la CE), - FBE (Europos Sąjungos bankų federacija), - AGE (Europos pagyvenusių žmonių programa). 4 straipsnis Pensijų forumo narius skiria Komisija iš valstybių narių, kitų EEE sudarančių šalių, Bendrijos lygiu atstovaujamų socialinių partnerių ir kitų 3 straipsnyje išvardytų įstaigų pasiūlytų kandidatūrų. Komisija imasi priemonių, būtinų užtikrinti proporcingą abiejų lyčių atstovavimą forume. 5 straipsnis Pensijų forumo narių kadencija trunka dvejus metus. Ji gali būti atnaujinta. Pasibaigus forumo narių kadencijai, savo postuose jie lieka iki jų pakeitimo arba pakartotinio paskyrimo. Nariui atsistatydinus arba mirus, jo kadencija baigiasi anksčiau, nei baigiasi dvejų metų laikotarpis. Forumo nario kadencija gali būti nutraukta, jeigu jo kandidatūrą pasiūliusi įstaiga paprašo jį pakeisti. Naujas narys atleistą narį pakeičia likusiam kadencijos laikui. Nariai atlyginimo už savo darbą negauna. 6 straipsnis Komisija narių sąrašą susipažinimo tikslais skelbia Europos Bendrijų oficialiajame leidinyje. 7 straipsnis Pensijų forumas renka pirmininką ir du jo pavaduotojus dvejų metų kadencijai. Jie renkami dviejų trečdalių dalyvaujančių narių balsų dauguma. Kol pensijų forumas išrenka pirmininką, jam pirmininkauja atitinkamų Užimtumo ir socialinių reikalų generalinio direktorato departamentų atstovas. 8 straipsnis Bet kurį specialią kompetenciją darbotvarkės klausimu turintį asmenį pensijų forumas gali pakviesti kaip ekspertą dalyvauti to klausimo svarstyme. Ekspertai dalyvauja svarstant tik tą klausimą, dėl kurio jie buvo pakviesti. 9 straipsnis Pensijų forumas gali sudaryti darbo grupes. 10 straipsnis 1. Pensijų forumą šaukia Komisija, o jis posėdžiauja Komisijos patalpose. 2. Suinteresuotų Komisijos departamentų atstovai dalyvauja pensijų forumo ir darbo grupių posėdžiuose. 3. Sekretoriato paslaugas pensijų forumui ir darbo grupėms teikia Komisija. 11 straipsnis Pensijų forumas aptaria klausimus, kuriais Komisija yra paprašiusi pareikšti nuomonę. Forumas nebalsuoja. Komisija, norėdama sužinoti pensijų forumo nuomonę, gali nustatyti terminą, per kurį tokia nuomonė turi būti pateikta. Pozicijos, kurių laikosi atstovaujamos ekonominės kategorijos, registruojamos protokole, kuris siunčiamas Komisijai. Dalyvių prašymu Komisija jiems pateikia diskusijų rezultatus. 12 straipsnis Nepažeidžiant Sutarties 287 straipsnio nuostatų, pensijų forumo nariai įsipareigoja neatskleisti informacijos, kurią jie sužino pensijų forumo arba jo darbo grupių darbo metu, jeigu Komisija forumo narius informuoja apie tai, kad jos prašoma pateikti nuomonė arba iškeltas klausimas yra konfidencialaus pobūdžio. Tokiais atvejais posėdžiuose gali dalyvauti tik pensijų forumo nariai ir Komisijos atstovai. 13 straipsnis Pensijų forumo darbą ir naudingumą Komisija įvertina per dvejus metus po šio sprendimo įsigaliojimo. 14 straipsnis Šis sprendimas įsigalioja jo priėmimo dieną. Priimta Briuselyje, 2001 m. liepos 9 d. Komisijos vardu Anna Diamantopoulou Komisijos narė --------------------------------------------------